LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2020 M. BALANDŽIO 7 D. ĮSAKYMO NR. D1-201 „DĖL KLIMATO KAITOS PROGRAMOS KOMPENSACINIŲ IŠMOKŲ TEIKIMO FIZINIAMS ASMENIMS VIENO AR DVIEJŲ BUTŲ GYVENAMŲJŲ NAMŲ ATNAUJINIMUI (MODERNIZAVIMUI) TVARKOS APRAŠO PATVIRTINIMO“ PAKEITIMO

2025 m. balandžio 7 d. Nr. D1-44

Vilnius

P a k e i č i u Klimato kaitos programos kompensacinių išmokų teikimo fiziniams asmenims vieno ar dviejų butų gyvenamųjų namų atnaujinimui (modernizavimui) tvarkos aprašą, patvirtintą Lietuvos Respublikos aplinkos ministro 2020 m. balandžio 7 d. įsakymu Nr. D1-201 „Dėl Klimato kaitos programos kompensacinių išmokų teikimo fiziniams asmenims vieno ar dviejų butų gyvenamųjų namų atnaujinimui (modernizavimui) tvarkos aprašo patvirtinimo“:

1.	Pakeičiu 12 punktą ir jį išdėstau taip:

„12. Pareiškėjas užtikrina, kad projekte numatytos išlaidos nebus finansuojamos iš Lietuvos Respublikos valstybės ir savivaldybių biudžetų ar išteklių fondų, Europos Sąjungos arba ne Europos Sąjungos šalių valstybės institucijų lėšų, kitų nacionalinių programų.“

2.	Pakeičiu 27 punktą ir jį išdėstau taip:

„27. Maksimalus kompensacinės išmokos dydis vienam pareiškėjui yra 14 500 Eur. Pareiškėjas pagal priemonę kompensacinę išmoką gali gauti vieną kartą. Kilus įtarimų, kad pareiškėjo faktiškos išlaidos įgyvendinus projektą yra mažesnės nei Agentūros direktoriaus įsakymu teigiamai įvertintų projektų registracijos formų sąraše patvirtintos išlaidos, pareiškėjas Agentūrai privalo pateikti išlaidas pagrindžiančius ir jų apmokėjimą įrodančius dokumentus, kaip nurodyta Tvarkos aprašo 31.11 papunktyje. Agentūra, įvertinusi pareiškėjo pateiktus išlaidas pagrindžiančius ir jų apmokėjimą įrodančius dokumentus, kai faktiškos išlaidos yra mažesnės nei prašoma kompensuoti, perskaičiuoja kompensacinės išmokos dydį pagal faktiškas išlaidas. Paaiškėjus, kad faktiškos išlaidos yra mažesnės nei prašomos kompensuoti, Agentūra sumažina prašomą kompensacinę išmoką ir išmoka pagal Agentūros perskaičiavimą.“

3.	Papildau 31.11 papunkčiu:

„31.11. Faktiškas išlaidas ir jų apmokėjimą pagrindžiantys dokumentai Agentūrai pateikiami, kai pastato energinio naudingumo klasė iki atnaujinimo (modernizavimo) yra C ir (ar) Agentūrai paprašius, jei kyla įtarimų, kad faktiškos išlaidos yra mažesnės nei prašoma kompensuoti.“

Aplinkos ministras	Povilas Poderskis